Un tânăr care a făcut proiecții laser pe o clădire din Piața Victoriei în timpul protestelor din ultimele zile scrie pe Facebook că a fost citat la Poliția locală.

ACTUALIZARE 23.00. BRD Groupe Societe Generale transmite un mesaj tânărului care a primit citaţie pentru proiecţiile laser pe clădirea instituţiei.

„Nu avem nicio legătură cu citaţia primită de tine. Dacă ai nevoie de orice alte informaţii care te-ar putea ajuta, te rugăm să ne scrii în privat”, transmite compania pe pagina de Facebook.

Tânărul a postat pe pagina sa de Facebook un document care îi cere să se prezinte la Poliția Locală pentru „proiecțiile de lumini pe clădirea BRD”.

Este vorba despre o „invitație” adresată „proprietarului” locuinței din care au fost făcute proiecțiile, fără a fi specificat un nume.

Pe documentul de la Poliția locală se precizează că neprezentarea la Serviciul 1 de Ordine și Liniște Publică se poate solda cu amendă între 100 și 500 de lei.